Վեկտորական սկզբունքների կիրառումը պետք է ողջունել, քանի որ դա նշանակում է սրտաբանության մեջ ճշգրիտ ֆիզիկական և մաթեմատիկական հասկացողությունների ներմուծումը, իսկ դա հարստացնում է մասնագետների հայացքներն ու մտածողությունը: Ընդհանրապես չափազանց առաջադեմ քայլ է, որ վերջին տարիները մաթեմատիկան մուտք է գործում սրտաբանության մեջ: Բավական է նշել, որ մի շարք կլինիկաներում օգտագործվում է հաշվիչ տեխնիկա և կիբեռնետիկական սկզբունքներ` սրտի հետազոտման տարբեր տվյալները վերլուծելու կամ անգամ սրտային հիվանդությունը ախտաճանաչելու համար: Չպետք է սակայն մտածել, որ ժամանակի ընթացքում այդ գործիքները կփոխարինեն բժշկին: Սա անգամ աներևակայելի է: Չէ՞ որ բժշկական տրամաբանության կառուցվածքը և ձևերը հիմնված են այնպիսի օրենքների վրա, որ նույնիսկ ամենակատարելագործված գործիքը չի կարող երբեք փոխարինել բժշկի դատողությանը: